করম পুজোয় বিধানসভা অধিবেশন কেন? আপত্তি শুভেন্দুর

ওয়েব ডেস্ক: ভিন রাজ্যে বাংলাভাষী নিগ্রহের অভিযোগ তুলে রাজ্য সরকার পক্ষের আনা প্রস্তাব নিয়ে আগামী বুধ ও বৃহস্পতিবার আলোচনা হবে বিধানসভা অধিবেশনে। সম্প্রতি এই খবর জানিয়েছেন বিধানসভার অধ্যক্ষ। সর্বদলীয় বৈঠকে সর্বসম্মত সিদ্ধান্তের ভিত্তিতে আলোচনার দিনক্ষণ চূড়ান্ত হলেও বিরোধী দলনেতা শুভেন্দু অধিকারী এতে আপত্তি জানান। আদিবাসীদের করম পুজের দিন অধিবেশন চালু রাখার বিরোধিতা করেন তিনি। অধ্যক্ষ অবশ্য তাতে আমল দেননি।

দেশজুড়ে বিশেষত, বিজেপি শাসিত রাজ্যে বাংলাভাষীদের নিগ্রহের ঘটনার অভিযোগ বেড়ে চলেছে। সোমবার বিধানসভার স্বল্প মেয়াদি বিশেষ অধিবেশেনে বাংলাভাষী পরিযায়ী শ্রমিকদের উপর অত্যাচারের অভিযোগ নিয়ে আলোচনা চেয়ে প্রস্তাব আনেন পরিযদীয় মন্ত্রী শোভনদেব চট্টোপাধ্যায়। আগামী বুধ ও বৃহস্পতিবার প্রতিদিন দু’ঘন্টা করে ওই প্রস্তাবের উপর আলোচনার জন্য সময় ধার্য হয়েছে। আলোচনায় মুখ্যমন্ত্রী মমতা বন্দ্যোপাধ্যায়ও অংশ নেবেন। সোমবার বিধানসভায় বিএ কমিটির বৈঠক শেষে অধ্যক্ষ বলেন, সব পরিষদীয় দল ওই আলোচনায় শান্তিপূর্ণভাবে আলোচনায় যোগ দেবেন বলেই তাঁর আশা।

আরও পড়ুন: ৩৯ কেন্দ্রে ১.৮৮ লক্ষ ভুয়ো ভোটার! ফের বিজেপিকে তোপ মহুয়ার

ঘটনাচক্রে, বুধবার আদিবাসীদের করম পুজে। তাই ওই দিন অধিবেশন চালু রাখার বিরোধিতা করেছেন বিরোধী দলনেতা শুভেন্দু অধিকারী। তিনি বলেন, “অন্য রাজ্যে বিরোধী দলনেতার সঙ্গে আলোচনা করে অধিবেশনের দিন ঠিক করা হয়। এখানে সেটা করা হয়না। ৪ তারিখ মুখ্যমন্ত্রী গান করবেন বলে করম পুজোর দ্বিতীয় দিনে অধ্যক্ষ বিধানসভার অধিবেশন ডেকে বসে আছেন। চার তারিখের অধিবেশনের দিনটি পরিবর্তন করে আট তারিখ করা হলে করম পুজোয় শ্রদ্ধা জানানো সঠিক হবে। এটা না করলে আদিবাসী সমাজকে অসম্মান করা হবে।”

উল্লেখ্য, বাংলাভাষী পরিযায়ী শ্রমিকদের বাংলাদেশি বলে দেগে দিয়ে নিগ্রহের অভিযোগ নিয়ে বিজেপিকে নিশানা করে পথে নেমেছে রাজ্যর শাসক তৃণমূল। বাঙালি অস্মিতা নিয়ে তৃণমূলের আক্রমণের মুখে গেরুয়া বাহিনীর অন্দরে অস্বস্তি রয়েছে। সেই আবহে বিধানসভা অধিবেশনে ওই প্রস্তাবের উপর আলোচনায় বিজেপির যোগদান নিয়ে সংশয় দেখা দিয়েছে।